ועדת הכספים, כנסת 20, פרוטוקול מספר 1164, 2018-11-14 09:45

משה גפני: אני פותח את הישיבה.

משה גפני: אנחנו בסעיף האחרון בסדר-היום, שהיה צריך להיות סעיף של כל הישיבה היום, אבל התגלגלו הדברים.

משה גפני: תקנות מס הכנסה (יישום תקן אחיד לדיווח ולבדיקת נאותות של מידע על חשבונות פיננסים - CRS), התשע"ז–2017.

משה גפני: שאלתי בכמה זמן לדחות את הנושא הזה.

משה גפני: דיברנו בישיבה הקודמת עם מאיר לוין והוא אמר פה בוועדה, בשם היועץ המשפטי, שבאופן עקרוני יבחנו את זה באופן חיובי.

משה גפני: האם יש תשובה?

אלישבע לסרי: אני ממשרד המשפטים ואין לי תשובה.

אלישבע לסרי: אני אחזור על הדברים שעדכן המשנה ליועץ המשפטי לממשלה.

משה גפני: לא לחזור.

משה גפני: אני שואל האם יש מועד שאליו אפשר להתכוונן, שדוחים את זה?

משה גפני: כמו שעשינו ב-FATKA?

אלישבע לסרי: לא, אין.

משה גפני: למה אין?

אלישבע לסרי: כרגע אין מועד.

אלישבע לסרי: ושוב אני חוזרת ואומרת שהיועץ המשפטי לממשלה הסכים לבחון בחיוב את האפשרות להארכת הוראת המעבר לגמ"חים.

משה גפני: מה דעתך שאני אגיד שבאופן עקרוני אני תומך בתקנות של ה-CRS?

אלישבע לסרי: אנחנו מדברים כרגע על ה-FATKA, נכון?

אלישבע לסרי: או על ה-CRS?

משה גפני: על שני הדברים.

משה גפני: זה ברור, הרי זה מעניין לעניין באותו עניין.

משה גפני: אדם שמגיע לבנק ולא פותחים לו חשבון, זה לא משנה.

משה גפני: אותו לא מעניין אם זה מכוח ה- FATKAאו מכוח ה-CRS.

משה גפני: את רוצה להגיד יותר בפירוט?

שגית אפיק: אני רוצה להגיד על משהו שמאיר לוין אמר משהו, כי בישיבה שהייתה איתו העליתי את הטענה שלמעשה הארכת הוראת המעבר היא לא סוג של טובה שעושה הממשלה לוועדה או לגמ"חים.

שגית אפיק: מה שקרה אחרי תקנות ה- FATKA זה שלמרות שבתקנות ה- FATKAקבוע ולמרות שזה משהו שהיה קבוע גם באמנת ה- FATKAוזה רק תורגם לתקנות, שלגבי גמ"חים עד סכום מסוים, שהוא גבוה יחסית, את מספר הג'ין – 50 מיליון, נכון?

שגית אפיק: – את מספר הג'ין תיתן רשות המסים בטופס שהיא תכין, שהוא טופס פשוט.

שגית אפיק: למרות שזה הופיע בתקנות המקוריות, אחרי שהן הותקנו, לרשות המסים לא היה הטופס, הבנקים הפנו ולא הגיעו והבנקים נקטו באמצעי הקיצוני שהיה להם כדי להתמודד עם התקנות, וזה להקפיא חשבונות או לסגור אותם או לשלוח את האנשים בחזרה לרשות המסים.

משה גפני: או לא לפתוח חשבונות.

שגית אפיק: או לא לפתוח חשבונות חדשים.

שגית אפיק: התגלגלנו במשך כמעט שמונה חודשים עד שהיה טופס והיום יש טופס ואפשר לתת את מספרי הג'ין, אבל אנחנו עדיין מבינים מרשות המסים ומדברים שפרידה אמרה כאן, שתידרש היערכות של מספר חודשים כדי שרשות המסים תוכל לתת את המספר הזה.

פרידה ישראלי: לא כדי שרשות המסים.

פרידה ישראלי: ג'ין זה כשנרשמים אצל האמריקנים.

שגית אפיק: לא משנה, רציתי לפשט.

פרידה ישראלי: אמרתי שאם הגמ"חים, שהם מוסדות ציבור שיתאגדו כעמותה ורצו להחיל עליהם פטור, כעת מתברר שהם לא פטורים בגלל שעדיין אין את דין הגמ"חים, כדי להיערך ליישם את ה-FATKA יצטרכו תקופת היערכות.

שגית אפיק: תקופת ההיערכות הזאת תידרש לממשלה.

שגית אפיק: היא לא תידרש לגמ"חים, היא לא תידרש לבנקים, היא לא תידרש לוועדה.

שגית אפיק: היא תידרש לממשלה.

שגית אפיק: הבקשה כאן היא פשוט כדי שדברים יהיו באופן תקין ולחזור אלינו כל פעם – אמר מאיר לוין שהוא לא הכיר את העובדה הזאת, שההארכה הזאת נדרשת גם עבור הממשלה או בראש ובראשונה עבור הממשלה.

שגית אפיק: הוא אמר שהוא לא הכיר את העובדות כך ושהוא הבין שזאת הארכה שנדרשת אך ורק לגמ"חים.

שגית אפיק: בהינתן זה, אנחנו לא יכולים מידי ישיבה לשדר לבנקים שאנחנו לא באמת יודעים מה הולך להיות.

שגית אפיק: הבנקים עד היום פעלו על בסיס ההנחה שזה הולך להיות מוארך.

שגית אפיק: את ביקשת בשבוע שעבר, אמרת: אני צריכה שבוע כדי לתת תשובה אחרי שנשב איתם.

שגית אפיק: ישבתם?

שגית אפיק: הם היו אמורים לשבת עם הפיקוח על הבנקים ועם פרידה כדי להבין את העובדות.

שגית אפיק: השאלה אם זה קרה, מה קרה עם זה.

משה גפני: אני רוצה להגיד לך יותר ממה שאומרת היועצת המשפטית בעניין עצמו, שהיא צודקת.

משה גפני: יש בעיה.

משה גפני: אנחנו עושים פה דברים, מעשים שבכל יום.

משה גפני: אנחנו קובעים תקנות ובמיוחד בחוקים מהסוג הזה, שיוצרים שינוי חברתי שיש בו הרבה סעיפים, אנחנו נותנים הארכה.

משה גפני: תמיד זה ככה.

משה גפני: כולם מבינים שצריך.

משה גפני: ברגע שאנחנו נתקלים בתופעה מהסוג הזה, נותנים הארכה.

משה גפני: כמו שאומרת שגית, רשות המסים צריכה להכין את הטופס, הבנקים צריכים ללמוד את זה.

משה גפני: זה לוקח זמן.

משה גפני: משנים שינוי ממשי בעניין.

משה גפני: אני אגיד לך מה הבעיה, למה אצלכם משחקים עם העניין של ההארכה, שזה דבר מובן מאליו.

משה גפני: זה דבר שהממשלה הייתה צריכה לבקש אותו, לא אנחנו.

משה גפני: חושדים בי שאני לא מתכוון ברצינות לחוק הגמ"חים.

משה גפני: למה אני אומר שחושדים בי?

משה גפני: בגלל שאני מדבר עם האנשים והם בטוחים שאני מחזיק את החוק הזה כבר חמש שנים ולא מתכוון לחוקק אותו.

משה גפני: אז יש סנקציות נגדי.

משה גפני: אני לא יודע אם אתם שמים לב, מפעם לפעם יש סנקציות נגדי.

משה גפני: כל מיני דברים וכאלה.

משה גפני: הסנקציות האלה מיותרות מכיוון שאנחנו עובדים על חוק הגמ"חים וזה בכלל לא קשור אחד לשני.

משה גפני: זה דבר שהממשלה צריכה לעשות.

משה גפני: לכן אני ממשיך עכשיו את התקנות ואני לא אביא אותן לדיון נוסף.

משה גפני: אני מתכוון להמשיך אותן בשבוע הבא, כנראה ישימו אותו בסדר-היום, אבל אני לא אתחיל את הדיון עד שאני אקבל הודעה לכמה זמן נותנים הארכה.

משה גפני: אני ביקשתי שנה.

משה גפני: זה מובן מאליו וזה לא איזה דבר שהולך לשנות פה סדרי בראשית.

משה גפני: אלא אם כן בטוחים שבאיזה תחכום אני עובד על הממשלה ועל היועץ המשפטי לממשלה ובכלל לא מתכוון לחוק הזה.

אלישבע לסרי: חשוב לי להבהיר לגבי ה-FATKA, שהיועץ המשפטי לממשלה שוקל בחיוב להאריך את הוראת המעבר.

אלישבע לסרי: מבחינת הדברים, היועץ יתחשב, בין היתר, בהשלמת הסדרת הפיקוח על הגמ"חים.

אלישבע לסרי: כמובן שעל ההסדרה להיות איכותית.

אלישבע לסרי: לגבי ה-CRS, אמרנו שאנחנו לא מתנגדים להוראת מעבר של חצי שנה.

משה גפני: לא, חצי שנה זה לא מספיק.

משה גפני: בסדר, לא משנה.

אלישבע לסרי: כרגע אין לי מה להוסיף מעבר לזה.

משה גפני: אני אומר לך שהישיבה הבאה שמתוכננת, אני לא אקיים אותה אם אני לא אקבל במהלך השבוע הודעה שיש הסכמה על העניין הזה ושאני יכול לשים את זה פה בחקיקה.

מיקי לוי: שימו לב שהארכה בחצי שנה עלולה ליפול בדיוק בהחלפת ממשלות.

מיקי לוי: עד שתקום ממשלה, בחירות, עניינים.

מיקי לוי: זה פשוט לא מספיק ואתם חייבים להבין את זה.

אלישבע לסרי: פרק הזמן של חצי שנה לגבי ה-CRS מתבסס על העמדה המקצועית שקיבלנו ממינהל הכנסות המדינה.

פרידה ישראלי: בלי קשר לפירוק ממשלה.

פרידה ישראלי: היערכות של הגמ"חים שתאפשר להם להתחיל ליישם.

פרידה ישראלי: לזה נתנו הארכה.

מיקי לוי: עוד פעם נתכנס?

מיקי לוי: ואם לא תהיה ממשלה, מי יכול לכנס אותנו ואז נחטוף בגלל ה-CRS עוד פעם?

טליה דולן-גדיש: הבנקים מקבלים חצי שנה גרייס עד שהם ייערכו, גם אם הממשלה תיפול.

שגית אפיק: את מדברת על ה-CRS.

טליה דולן-גדיש: כן.

טליה דולן-גדיש: ועל ה-FATKA, אם יהיה חוק הגמ"חים, ה- FATKAממילא מסודרות.

שגית אפיק: גם ה-CRS יהיו מסודרים.

משה גפני: אתם נפגשתם עם רשות המסים?

משה גפני: הייתה אמורה להיות פגישה.

משה גפני: מאיר לוין אמר פה שהייתה פגישה.

אלישבע לסרי: לא, לא נפגשנו.

משה גפני: למה?

קריאה: הייתה שיחת טלפון.

משה גפני: אני מרגיש את עצמי כמו מקבץ נדבות.

משה גפני: אני מנסה לקשר את האנשים לפגישות ולא אני צריך לעשות את זה.

משה גפני: אתם הממשלה ואתם באים לפה עם דברים כאלה.

משה גפני: תבואו עם דבר מוגמר.

משה גפני: תגידו מה עושים.

משה גפני: הרי עברנו את זה כבר.

משה גפני: בפעם הקודמת לא הייתי רגיש כל כך לעניין בגלל שלא ידעתי שיקרו בעיות כאלה ואז היינו צריכים לשבת אחרי זה כמה פעמים.

משה גפני: מה אשמים האנשים?

משה גפני: אני מתקין פה תקנות ובסוף הם נתקעים בבנקים והבנקים גם לא אשמים.

משה גפני: אני כבר מתחיל לא להאשים אותם ואני חושב שעל זה אני צריך לחזור בתשובה, שאני לא מאשים את הבנקים.

משה גפני: באמת, אני כבר לא מאשים את הבנקים.

משה גפני: הם אומרים: אנחנו מפחדים.

משה גפני: יש פה הנחיות כאלה ויש את כל הדברים האלה ואנחנו לא יכולים לקחת על עצמנו סיכון.

משה גפני: למה זה לא הולך בדרך המלך?

משה גפני: לזה צריך זמן מכיוון שהבנקים לא עושים לעצמם הנחות.

משה גפני: הם משחקים ראש קטן ולא רוצים להסתבך עם העניין ואם לא יהיה בתקנות גם ב- FATKAוגם ב-CRS הארכה, תהיה בעיה.

משה גפני: מה אתה רוצה לומר?

קוסאי עאסי: יש לי שאלה לגבי מה שאמרת, שאם נותנים הארכה של שנה יש סיכוי שה-CRS יעבור לפני הגמ"חים?

קוסאי עאסי: או שבכל מקרה הגמ"חים יעברו לפני ה-CRS?

משה גפני: זה לא קשור אחד לשני.

משה גפני: ה-CRS צריך לעבור וחלק ממנו זה העניין של לא לפגוע במשך זמן סביר, שהוא לפי דעתי שנה.

משה גפני: אולי אפילו לכתוב שאם עדיין הבעיה לא תיפתר, אפשר יהיה להאריך את זה במועד נוסף.

משה גפני: זה לא קשור לנושא של חוק הגמ"חים.

משה גפני: מעניין לעניין באותו עניין, דיברתי דבר שהוא לא פרלמנטרי.

משה גפני: אמרתי שאני חושב שהסיבה שאתם לא נדרשים על ידי הייעוץ המשפטי לממשלה לעשות את זה בעצמכם, היא מכיוון שהם חושדים בי שאני לא מתכוון להעביר את חוק הגמ"חים.

משה גפני: זה מה שאמרתי.

משה גפני: האמת היא שלא הייתי צריך להגיד את זה.

שגית אפיק: אבל אנחנו לא עשינו אף פעם של חוק הגמ"חים עם תקנות ה-CRS.

שגית אפיק: מי שעשתה את הכריכה היא אלישבע בדברים שלה עכשיו.

שגית אפיק: באה אלישבע ואמרה שככל שתעבור הסדרה איכותית בחוק הגמ"חים, אזי אנחנו נהיה מוכנים לשקול הוראת מעבר ארוכה יותר.

שגית אפיק: אנחנו לא עשינו את הכריכה הזאת.

שגית אפיק: אנחנו ממתינים לתשובה מהממשלה מי יהיה המפקח בגמ"חים, לצורך העניין, כדי להתקדם עם ההסדרה האיכותית לגביהם.

משה גפני: אתמול הייתה ישיבה על חוק הגמ"חים והתקדמנו מאוד מאוד.

משה גפני: אנחנו נעשה כנראה ישיבה גם בשבוע הבא.

משה גפני: זה לא קשור.

משה גפני: את חוק הגמ"חים אני רוצה להעביר, ואני עוד לא יודע באיזו סיטואציה.

משה גפני: אנחנו נצטרך בסוף להחליט באיזו סיטואציה אנחנו מעבירים, אבל אנחנו לא כרכנו את זה.

משה גפני: אני לא באתי ואמרתי שה- FATKAתעבור רק אם נסתדר עם חוק הגמ"חים וה-CRS יעבור רק אם נסתדר – אני לא כורך את זה.

משה גפני: אם היינו מתנהלים נורמלי, זה היה הולך כדלהלן: אתם הייתם באים עם ה-CRS, מלכתחילה הייתם אומרים שאתם יודעים מהניסיון שלכם עם ה- FATKAשיהיו פה הרבה בעיות לגבי המגזר השלישי בכלל, אבל באופן מדויק על הגמ"חים – אבל זה יהיה גם על המגזר השלישי.

משה גפני: ואז אתם אומרים: ניתן הארכה.

קריאה: המגזר השלישי לא נמצא.

משה גפני: הוא יגיע לי, תאמינו לי.

משה גפני: לא אצלכם?

משה גפני: אחר כך.

משה גפני: יגיע, יגיע.

משה גפני: הרי יקום איזה יועץ משפטי ויגיד שגם במגזר השלישי יש בעיה.

משה גפני: והבנקים יתחילו לסגור חשבונות של המגזר השלישי.

משה גפני: פרידה, זאת הדרך שהייתה צריכה להיות ובין יתר הדברים היה צריך להגיד לי מי שעוסק בעניין הזה מה עם חוק הגמ"חים.

משה גפני: ואז הייתי אומר לו שאנחנו כבר בישיבה הרביעית ואנחנו צריכים להגיע לאיזשהו סיכום.

משה גפני: זה לא קשור בכלל לעניין.

משה גפני: אם הייתי כורך את זה, הייתי אומר שאני לא דן עכשיו על ה-CRS.

משה גפני: לא אמרתי את זה, אני דן באמת.

משה גפני: ואתם צריכים להחליט.

משה גפני: לכן שאלנו את גב' אלישבע האם מה שמאיר לוין אמר פה בישיבה הקודמת יש לו מועד.

משה גפני: והיא אומרת שעוד לא.

משה גפני: אני אומר לה שאנחנו לא ממשיכים שום דבר בגלל שב-CRS צריך מועד.

משה גפני: חצי שנה לא מספיק וזה היינו הך.

משה גפני: הרי אי אפשר להיתמם וצריך לתת תשובה.

משה גפני: איפה אנחנו נמצאים?

שגית אפיק: אנחנו הפצנו את אותו נוסח שהיה בישיבה הקודמת.

שגית אפיק: אנחנו בעמ' 12, פסקה 3.

שגית אפיק: לא הקראנו לגבי פתיחת חשבון חדש ואני זוכרת את זה היטב.

שגית אפיק: היו לי שאלות על חשבון חדש.

טליה דולן-גדיש: אנחנו מדברים על תקנה 3(3).

טליה דולן-גדיש: "לגבי פתיחת חשבון חדש של יחיד יבצע המוסד הפיננסי הישראלי המדווח את שני אלה: (א) בעת פתיחת החשבון הוא יקבל תיעוד עצמי לגבי יחיד מבעל החשבון ויאמת את סבירות התיעוד לפי האמור בחלק הרביעי, סעיף א לתקן; על אף האמור, אם קיים ברשות המוסד הפיננסי תיעוד עצמי של אותו בעל חשבון, רשאי המוסד הפיננסי לא לדרוש תיעוד עצמי חדש, אם לא חל שינוי בנסיבות החשבון כך שהוא יודע או שיש לו סיבה לדעת כי התיעוד העצמי שברשותו שגוי או לא אמין.

טליה דולן-גדיש: (ב) יסווג חשבון חדש של יחיד אשר על פי תיעוד עצמי של בעל החשבון ואימותו כאמור בפסקת משנה (א) נקבע כי הוא תושב מדינה זרה מסוימת, כחשבון של תושב מדינה זרה באותה מדינה זרה.

טליה דולן-גדיש: "

שגית אפיק: תסבירי.

פרידה ישראלי: תיעוד עצמי זה אותה הצהרה עצמית שאנחנו מדברים עליה.

פרידה ישראלי: יש לנו הצהרה לתיעוד עצמי, אז אולי כדאי שנגיע אליה.

פרידה ישראלי: בתקנה 9 יש לנו את ההסבר מה כולל התיעוד העצמי.

פרידה ישראלי: תיעוד עצמי לגבי יחיד, אותו מסמך שיחיד צריך למלא כאשר הוא פותח חשבון חדש.

פרידה ישראלי: כתוב ש"תיעוד עצמי לגבי יחיד זה הצהרה של יחיד שנחתמה בידו או אושרה בידו בדרך אחרת, שכוללת את תאריך החתימה או האישור של היחיד וכן פרטים אלה".

שגית אפיק: הצהרה של יחיד בטופס שהבנק מנפיק לו?

פרידה ישראלי: כן.

שגית אפיק: יש לבנקים את הטופס הזה?

לוני בכר: יחד עם גורמי המדינה הגענו לטופס שמומלץ על ידי רשות המסים.

לוני בכר: התכלית הגדולה של הטופס זה לנסות לחבר את FATKA ו-CRS כך שאזרח לא יצטרך למלא פעמיים את הטופס ויהיה טופס אחד.

שגית אפיק: זה טופס שגם היום, לכאורה, אתם אמורים להחיל?

לוני בכר: כל מוסד פיננסי יש לו את המערכות שלו.

משה גפני: אתם יכולים לא לפתוח חשבון למי שנכלל בחוק הזה?

משה גפני: אלה התלונות שקיבלנו.

לוני בכר: הבנקים מחויבים לפתוח חשבון ולא יכולים לסרב בסבירות שאינה סבירה לפתוח חשבון, כאשר מדובר בחשבון עו"ש.

לוני בכר: אם מישהו נותן הצהרה ואומר: אני תושב זימבבוואי אבל תרשמו שאני תושב ישראל - - -

משה גפני: כן, את זה הבנו.

משה גפני: אני מדבר על הרגיל.

לוני בכר: בנק לא יכול לסרב לפתוח חשבון עו"ש.

לוני בכר: למזלנו, ב-CRS, אנחנו לא מתמודדים עם הבעיה הזאת.

לוני בכר: אין פה עניין של אזרחות שקובעת לך את האמריקאיות שלך.

לוני בכר: פה מדובר רק בתושבות ולכן "הצדק" שהיה כל כך קשה לוועדה לקבל, ובצדק, פה זה פשוט עניין של תושבות.

שגית אפיק: אחת הטענות שאנחנו קיבלנו בניסיון שלנו עם ה- FATKAהיא שחלק מהבנקים אומרים: הסניף זה לא פותח חשבון לגמ"ח, לך לסניף אחר.

שגית אפיק: באותה עיר אבל אחר, שאולי פחות נוח לך.

שגית אפיק: זה מותר לכם לעשות?

שגית אפיק: מכוח מה אתם עושים את זה?

שגית אפיק: למה אתם עושים את זה?

לוני בכר: זה כבר נושא אחר.

לוני בכר: זה לא קשור ל-CRS ולא קשור ל- FATKA.

שגית אפיק: זה קשור ל- FATKAכי אומרים שזה בגלל ה- FATKA.

לוני בכר: לא, זה לא קשור ותכף אני אסביר.

לוני בכר: זה קורה גם בכל מיני תחומים אחרים, כשהבנק, מבחינת ההתארגנות שלו, מרכז חשבונות מסוימים בסניפים מסוימים ולא פותח אותם בסניפים רגילים בגלל הרגישות והמקצועיות שנדרשת בפתיחת החשבון והתקלות שקרו בעבר.

לוני בכר: כל בנק ובנק, לאור ניהול סיכונים ומדיניות שלו, קובע אם וכאשר הדבר הזה נדרש, אבל זה בהחלט לא קשור באופן ספציפי ל-FATKA או ל-CRS ולא ייחודי לנושא הזה.

משה גפני: אני רוצה להגיד לכם שזה פתח לבעיות גדולות.

משה גפני: ראשית, מתחילה חשדנות וחוץ מזה אתם יכולים להתחמק מהעניין.

משה גפני: בן אדם עובד עם סניף מסוים ופתאום אתם שולחים אותו לסניף בקצה העיר.

משה גפני: אולי בפרק זמן צריך לאפשר לו את זה בגלל שהחשדנות עולה.

משה גפני: מייד הם פונים אלינו ואומרים: בגלל שאנחנו גמ"ח לא רוצים לתת לנו ושולחים אותנו למקום אחר, ושם אנחנו לא נמצאים.

משה גפני: זה לא מקום שבו יש בכלל חשבון שלנו.

משה גפני: אנחנו עובדים כל השנים עם הסניף שנמצא בצד השני של העיר.

משה גפני: האם אפשר לא לעשות את זה עכשיו?

משה גפני: הרגישות גבוהה עכשיו.

מיקי תמיר: אני מאיגוד הבנקים.

מיקי תמיר: בהמשך למה שנאמר פה, כל הקטע שיש היום מגמה של סניפים שמתמחים בנושאים מסוימים, ואני חושבת שכולנו מכירים את זה.

מיקי תמיר: סניפים שמתמחים בנושאי עסקים, סניפים שמתמחים בתושבי חוץ.

מיקי תמיר: זאת המגמה וגם העניין הזה.

מיקי תמיר: זה ממש לא קשור לזה.

מיקי תמיר: מאוד יכול להיות שבנק מסוים החליט לרכז פעילות מסוימת והוא צריך שיהיו לו פקידים שמומחים לפעילות, באמת לא בקשר ל- FATKA וכל זה.

מיקי תמיר: משם זה בא.

מיקי תמיר: יש מצב שאולי זה פחות נוח ללקוחות, אבל זה משרת הרבה מטרות אחרות.

משה גפני: צביקה, בבקשה.

צביקה זאבי: אני יכול רק להגיד שהנושא של פתיחת חשבון בנק התחיל דווקא עם ה-FATKA.

צביקה זאבי: לפני ה- FATKA לא עלו תלונות קונקרטיות על פתיחת חשבונות.

צביקה זאבי: כל הנושא הזה התחיל עם ה-FATKA כך שאני לא יודע להצביע על אותו מנהל סניף באופן עקרוני.

צביקה זאבי: אנחנו גם יודעים על בעיה של פתיחת חשבון, שדיברתי עליה גם בפעמים הקודמות.

צביקה זאבי: אני יכול לציין שנאמר לנו שנקבל עזרה ומרביתם המוחלט של הפניות גם קיבלו מענה.

צביקה זאבי: אני לא יודע להצביע האם באמת נפתחו חשבונות או לא, אבל שמעתי שההתייחסות השתנתה.

צביקה זאבי: חשוב לציין את זה.

משה גפני: אנחנו עומדים בחזית הזאת.

משה גפני: הוא מעלה טיעון שברגע שעבר ה- FATKA, הפסקתם.

שגית אפיק: אתם אומרים שזה לא קשור ל- FATKA.

מיקי טמיר: הקטע של סניפים מתמחים לא קשור.

מיקי טמיר: פתיחת חשבונות, כמו שהוסבר פה, היא שירות חובה על פי חוק הבנקאות – שירות הלקוח.

משה גפני: לא נותנים לו לפתוח.

שגית אפיק: לא נותנים בסניף X ואומרים לו: תלך לסניף Y.

מיקי טמיר: תבינו שכל הזמן מטילים עוד ועוד מטלות על בנקים – אתם תוודאו את קיום ה- FATKA, אתם תוודאו את קיום ה-CRS.

מיקי טמיר: אם לא תעמדו בדרישות יהיו עליהם עיצומים כספיים.

מיקי טמיר: לכן כל הזמן צריך ללמד את הפקידים, להכין מערכות.

מיקי טמיר: במקום ללמד 10,000 פקידים, מחליטים ללמד 2,000 פקידים בסניפים מתמחים.

מיקי טמיר: אגב, בסופו של דבר זה משרת גם את הלקוחות, כי הפקידים שיטפלו בהם בסוף יהיו יותר מומחים בנושא הזה ואז הם יהיו פחות חשדניים.

משה גפני: אני מבקש שתהיה תקופה שבה לא תמנעו ממקום כמו הגמ"ח המרכזי לפתוח חשבון.

משה גפני: בסדר, תסתדרו אתם פרוצדורלית.

משה גפני: אתם הגוף שמרוויח כסף.

משה גפני: הגמ"חים הוא לא גוף שמרוויח כסף.

מיקי טמיר: אנחנו מציעים שאם יש מקרים, שיפנו לאן שצריך.

מיקי טמיר: לכל בנק יש לשכה לפניות הציבור, יש לשכת פניות הציבור של בנק ישראל שהיא מאוד יעילה.

מיקי טמיר: אנחנו מוכנים לבדוק כל נושא לגופו.

לוני בכר: לקוחות שיש להם פעילות גדולה.

לוני בכר: בנקים כן מקבלים.

לוני בכר: זה לא תורה מסיני.

צביקה זאבי: איתנו עובדתית זה לא היה.

משה גפני: טוב, נראה הלאה.

משה גפני: בבקשה.

בני יונה: אני ממשרד ברכה ושות'.

בני יונה: אנחנו מטפלים בהרבה לקוחות שנתקעים מול הבנקים.

משה גפני: אתם אמרתם שתביאו את כל התלונות שיש לכם, תעבירו לבנק ישראל.

בני יונה: שלחנו לשגית מכתב עם פירוט כזה.

משה גפני: שלחתם?

משה גפני: כמה תלונות?

משה גפני: ניסים, אחרי שתבדוק את התלונות, תגיד לנו האם בתלונות האלה יש ממש, ואם אין ממש תגיד למה.

משה גפני: שנדע.

משה גפני: ניקח את זה כפיילוט.

רונן ניסים: אני מהלשכה המשפטית בבנק ישראל.

רונן ניסים: קיבלנו אתמול אחרי הצוהריים את המכתב.

רונן ניסים: המכתב לא כולל פרטים של הלקוחות, אז קשה מאוד לבדוק.

רונן ניסים: יש שם פרפראזות כלליות.

משה גפני: למה אתם לא מעבירים פרטים?

רונן ניסים: אולי ממשרד ברכה ייתנו לנו מקרים מסוימים.

משה גפני: כדי להגיד לנו תלונות על הבנקים אני לא צריך אותך.

משה גפני: בישיבה הבנתי שיש תלונות ספציפיות, שאנחנו לא מכירים אותן.

משה גפני: אבל אם אתם לא מעבירים פרטים, איך אתם רוצים שניסים יבדוק את זה?

משה גפני: אני מעביר תלונה או ששגית מעבירה, היא מעבירה עם פרטים.

בני יונה: בתיאורים שהעברנו – טיפלנו.

בני יונה: אחרי מערכת ייסורים מאוד קשה מול הבנקים ואז לא צריך את הטיפול של הבנקים.

משה גפני: רונן, תקרא את מה שהם אמרו.

בני יונה: אני רוצה רק להעיר משהו אחד, אדוני היושב-ראש, נציג איגוד הבנקים נתן קודם דוגמה שאם מישהו בא ואומר: אני תושב זימבבוואי, אבל תרשמו אותי כתושב ישראל, אז אני לא פותח לו חשבון בנק.

בני יונה: אבל זה לא בדיוק נכון.

בני יונה: למה?

בני יונה: כי כשאתה בא לפתוח חשבון בנק, יש סממנים שאתה צריך לקבוע על פיהם איזה תושב הלקוח.

בני יונה: אחד הסממנים זה כתובות.

בני יונה: אם יש לך כתובת בחו"ל, למשל עסק, זה סממן.

בני יונה: או שאם יש לך טלפונים – נסעת לחו"ל והתקשרת מחו"ל לסניף הבנק שלך כי רצית לעשות כמה דברים, הבנק יקבע שאתה תושב זימבבוואי.

בני יונה: אחרי זה הוא לא יפתח לך חשבון בנק למרות שאתה תושב ישראל ואין חולק על זה שאתה תושב ישראל.

בני יונה: וזאת ההטעיה של הוועדה.

משה גפני: תודה.

משה גפני: תשובה של מישהו מכם בקצרה.

דוברת: אדוני, האינדיקציות קבועות בתקנות.

דוברת: לא אנחנו קבענו ולצערי, גם לא מדינת ישראל קבעה את זה.

דוברת: יש אינדיקציות מאוד ספציפיות.

דוברת: אם למישהו יש מספר טלפון רשום בחו"ל, למיטב זיכרוני זה גם לא מספיק.

משה גפני: עוד מישהו, בבקשה?

יוסף לבנזון: אני נציג לשכת רואי חשבון.

יוסף לבנזון: אני אבקש להבהיר שני דברים.

משה גפני: אתה חדש פה?

יוסף לבנזון: כן.

יוסף לבנזון: התחלתי לא מזמן, היו בחירות.

משה גפני: זה שהיו בחירות אני יודע.

משה גפני: שיהיה לך בהצלחה.

משה גפני: בבקשה.

יוסף לבנזון: תודה.

יוסף לבנזון: ראשית, מוסד פיננסי הוא לא רק בנק, ולכן, לגבי הטופס, אני חושב שראוי שגם הגופים הפיננסיים היחידים בישראל יראו את הדף.

יוסף לבנזון: לא ראינו את הדף.

יוסף לבנזון: דבר שני, התנהלות הבנקים.

יוסף לבנזון: מאז שנכנס החוק לאיסור הלבנת הון – אם יהיה מספיק זמן אפשר יהיה לייצר איזשהו בנק של מקרים ותגובות לאיך שנעשה.

משה גפני: למה לשכת רואי החשבון, במיוחד שעכשיו היא חדשה ואחרי בחירות, לא קובעת פגישה עם איגוד הבנקים.

יוסף לבנזון: לאט-לאט.

יוסף לבנזון: אנחנו נקבע.

משה גפני: אני מאוד ממליץ על זה.

יוסף לבנזון: אני מקבל את מה שאתה אומר.

יוסף לבנזון: אנחנו צריכים עוד להכיר מי ואיך.

משה גפני: אם יש תלונות על בנקים מסוימים, כאלה ואחרים, אתם עוסקים בעניין של ראיית חשבון ואתם יכולים לעשות גם דבר בהתנדבות, שזה חשוב מאוד.

יוסף לבנזון: אדוני, אני מאה אחוז בהתנדבות פה.

משה גפני: אתה כן.

משה גפני: אני מציע לשבת עם הבנקים וגם לפרט מה הבעיות.

משה גפני: הרי אנחנו עוסקים בעניין הזה כל הזמן.

משה גפני: זה יוריד לי הרבה עבודה, זה יוריד לכם.

משה גפני: תוכלו לקחת קרדיט יחד עם איגוד הבנקים, שאתם מקילים על אנשים.

משה גפני: אנשים באים בהרבה תלונות.

יוסף לבנזון: כרגע לא מקשיבים.

משה גפני: כנראה לא נוכל למצות את כל התלונות האלה.

יוסף לבנזון: לא מקשיבים לאנשי מקצוע כרגע.

משה גפני: איגוד הבנקים, אני מציע שאם הם יתקשרו אליכם ויקבעו פגישה לשבת על העניין הזה, לכתוב פרוטוקול ולנסות להגיע לפתרונות, אני מאוד אברך על זה.

משה גפני: אני חושב שזה דבר חשוב.

משה גפני: זה גם חשוב לכם.

משה גפני: במקום לשים מודעות בעיתונים ולפרסם בטלוויזיה, שזה עולה הרבה כסף, זה ייתן לכם הרבה יותר לקוחות מכל פרסום אחר.

משה גפני: אנשים סובלים בבנקים.

משה גפני: זה גם פשוט.

משה גפני: יש אנשים שהם אינם אנשים עשירים והם אינם אנשים מיומנים עם אנשי מקצוע.

משה גפני: יש אנשים שגם לא יכולים לקחת רואה חשבון ואם עושים להם את השירות הזה, זה דבר חשוב.

קריאה: אדוני, אנחנו מסכימים בהחלט.

משה גפני: הם מחכים לטלפון שלך.

יוסף לבנזון: הוא יגיע.

משה גפני: נמשיך הלאה.

שגית אפיק: פרידה הייתה באמצע ההסבר של תיעוד עצמי.

פרידה ישראלי: הסברתי שכאשר יחיד פותח חשבון, המוסד הפיננסי צריך לקבל ממנו תיעוד עצמי, שזה אותה הצהרה שבה הוא נותן את הפרטים שאפשר לראות בתקנה 9.

פרידה ישראלי: הם כוללים את השם, המען, תאריך הלידה והמדינות שהוא מצהיר שבהן הוא תושב לצרכי מס.

פרידה ישראלי: אם יש לו מספר זיהוי לצרכי מס, למסור גם את המספר.

פרידה ישראלי: אלה הפרטים שצריכים להיות בתיעוד העצמי ולא צריך פרטים נוספים עליהם לצורך התיעוד העצמי.

פרידה ישראלי: היחיד פותח חשבון ובזאת הוא מצהיר את התושבות שלו.

פרידה ישראלי: לגבי חשבונות חדשים, הבנק כבר לא מחפש סממנים אלא מתייחס להצהרה של היחיד לגבי התושבות שלו.

פרידה ישראלי: זאת אומרת שמה שהעירו כאן לגבי זה שאם רשום לו טלפון או רשומה לו כתובת, מדובר על סקירה של רשומות אלקטרוניות של חשבונות קיימים – על זה דיברנו בישיבה הקודמת.

פרידה ישראלי: הסברנו שאם בגלל הסיבה הזאת נראה שיש לו סימן של מדינה זרה, והבנק מודיע לו: לפי אותו סימן אני מסווג אותך, הלקוח מודיע: אני לא תושב של אותה מדינה ונותן הצהרה עצמית.

פרידה ישראלי: הוא גם נותן תיעוד שאומר: אני תושב ישראל.

פרידה ישראלי: נותן הצהרה של תושב ישראלי ונותן איזושהי תעודה ממשלתית שמאשרת את זה שהוא תושב ישראל.

פרידה ישראלי: בפתיחת חשבון חדש אין חיפוש של סימנים.

פרידה ישראלי: יש הצהרה של היחיד והוא נותן פרטים מינימליים.

פרידה ישראלי: אני רוצה להדגיש, וכתבנו את זה בהמשך, שלא צריך לכתוב מהי האזרחות שלך.

פרידה ישראלי: זה לא רלוונטי לנושא הצהרה על תושבות ב-CRS.

פרידה ישראלי: לעניין ה-FATKA, זה סיפור נפרד.

פרידה ישראלי: הבנק מקבל את התיעוד העצמי ואומרים עוד בסעיף שאם כבר קיים ברשות המוסד הפיננסי תיעוד עצמי של אותו בעל חשבון – נניח שפתחתי כבר חשבון בבנק הפועלים, כבר הצהרתי הצהרה ואני פותחת חשבון אחר ולבנק יש תיעוד עצמי, הוא יכול לא לדרוש ממני למלא שוב את התיעוד העצמי אם לא חל שינוי בנסיבות.

פרידה ישראלי: כך יש לו סיבה לדעת שהתיעוד העצמי שברשותו שגוי או לא אמין.

פרידה ישראלי: כמובן שאת התיעוד העצמי הבנק מעביר איזשהו מבחן של סבירות, והוא צריך לאמת את זה כדי לראות שאין לו סיבה לדעת שהתיעוד העצמי לא נכון.

פרידה ישראלי: ברגע שאדם מצהיר על עצמו כתושב מדינה זרה, סעיף ב' אומר שהוא יסווג כתושב אותה מדינה זרה.

שגית אפיק: זה הטופס שקיים.

שגית אפיק: הוא נותן את התיעוד העצמי ואז אנחנו חוזרים לסעיף שלנו, של פתיחת חשבון חדש.

שגית אפיק: באותה פסקה של פתיחת חשבון חדש, אם קיים ברשות המוסד תיעוד עצמי של אותו חשבון, הוא רשאי לא - - -

פרידה ישראלי: זה מה שהסברתי, אם פתחתי חשבון ועכשיו אני פותחת עוד חשבון באותו בנק.

פרידה ישראלי: אם יש להם את התיעוד העצמי שלי, הם יכולים לא לבקש ממני.

שגית אפיק: אבל זה לא מתייחס למצב שבו לבנק יש כאילו מידע משל עצמו, כמו שלכאורה נטען כאן בישיבות קודמות.

לוני בכר: זה דווקא בא מהמקום שהיושב-ראש דיבר עליו קודם, לנסות לעזור.

לוני בכר: להקל על האזרח כדי שלא יצטרך כל פעם שהוא פותח חשבון.

משה גפני: תודה רבה, אנחנו חייבים לסיים.

משה גפני: אני חוזר על העניין הזה, גברת אלישבע.

משה גפני: אנחנו נקבע ישיבה בשבוע הבא אבל אני לא נקיים אותה אם אני לא אקבל תשובה.

משה גפני: התשובה שצריכה להיות ב-CRS וצריכה להיות ב-FATKA.

משה גפני: אני רוצה להתקדם, אני רוצה להגיע לעניין הזה.

משה גפני: אני לא כורך אחד בשני, אבל כנראה זה הולך להיות כרוך אחד בשני משום שאני עומד לפני סיום ה-CRS ולפני סיום הגמ"חים.

משה גפני: זה יכול להיות כרוך.

משה גפני: אני לא מתנה את זה בזה ואני לא אכרוך את זה בזה, אבל אני רוצה לקבל תשובה כדי שלא תתעורר בעיה גם ב-FATKA וגם ב-CRS.

משה גפני: צביקה, היות ויצרנו פה חברות חדשה בין רואי החשבון לבין הגמ"חים, שתצטרפו גם לעניין הזה בגלל שלגמ"חים יש בעיות יותר קשות.

משה גפני: בסדר?

צביקה זאבי: בהחלט.

משה גפני: תודה רבה, הישיבה נעולה.